Avainsanat

Tiivistelmä



Avainsanat

1. Muutoksenhaku – Valitusperusteet – Unionin tuomioistuimen harjoittaman valvonnan piiriin ei kuulu tosiseikkojen eikä selvitysaineiston arviointi, paitsi jos ne on otettu huomioon vääristyneellä tavalla

(EY 225 artikla; unionin tuomioistuimen työjärjestyksen 58 artikla)

2. Valtiontuki – Komission suorittama tutkinta – Huomioon otettavat seikat

(EY 87 ja EY 88 artikla)

3. Valtiontuki – Komission päätös valtion toimenpidettä koskevan muodollisen tutkintamenettelyn aloittamisesta – Tuomioistuinvalvonta – Rajat

(EY 88 artiklan 2 ja 3 kohta; neuvoston asetuksen N:o 659/1999 6 artikla)

4. Unionin oikeus – Periaatteet – Luottamuksensuoja – Komission valtiontukiasiassa tekemä päätös, jolla ei saateta kyseenalaiseksi sen aikaisempaan päätökseen sisältyvää arviointia – Luottamuksensuojan periaatetta ei ole loukattu

5. Valtiontuki – Sellainen komission päätös valtion toimenpidettä koskevan muodollisen tutkintamenettelyn aloittamisesta, jossa toimenpide luokitellaan alustavasti uudeksi tueksi – Perusteluvelvollisuus – Ulottuvuus

(EY 88 artiklan 2 kohta ja EY 253 artikla)

6. Valtiontuki – Olemassa olevat tuet ja uudet tuet – Muuttaminen, joka vaikuttaa alun perin valtiontueksi luokittelematta jääneen toimenpiteen sisältöön

(EY 87 ja EY 88 artikla)

7. Valtiontuki – Olemassa olevat tuet ja uudet tuet – Erottelu objektiivisten seikkojen perusteella

(EY 87 ja EY 88 artikla)

Tiivistelmä

1. EY 225 artiklan ja Euroopan unionin tuomioistuimen perussäännön 58 artiklan mukaan unionin tuomioistuimella ei ole valitusasiassa toimivaltaa määrittää ja arvioida asian tosiseikastoa, lukuun ottamatta tilannetta, jossa se on otettu huomioon vääristyneellä tavalla. Ellei unionin yleinen tuomioistuin ole ottanut tosiseikastoa huomioon vääristyneellä tavalla, sillä on yksinomainen toimivalta arvioida se.

(ks. 39 ja 42 kohta)

2. Tuen rahoitustapa voi tehdä koko sillä rahoitettavan tukijärjestelmän yhteismarkkinoille soveltumattomaksi. Tällöin komission on otettava tuen tutkinnassa huomioon sen rahoitustavan vaikutukset.

(ks. 48 kohta)

3. EY 88 artiklan 3 kohdan mukaisessa tukien alustavan tutkinnan vaiheessa, jota säännellään EY:n perustamissopimuksen 93 artiklan soveltamista koskevista yksityiskohtaisista säännöistä annetun asetuksen N:o 659/1999 4 ja 5 artiklassa, tavoitteena on tehdä komissiolle mahdolliseksi muodostaa alustava näkemyksensä kyseisen tuen täydellisestä tai osittaisesta soveltuvuudesta yhteismarkkinoille. Kyseinen vaihe eroaa EY 88 artiklan 2 kohdassa tarkoitetusta tutkintavaiheesta, jota säännellään mainitun asetuksen 6 ja 7 artiklassa ja jonka tavoitteena on tehdä komissiolle mahdolliseksi saada käyttöönsä täydelliset tiedot kaikista asiaan liittyvistä seikoista. Kuten asetuksen N:o 659/1999 6 artiklasta ilmenee, muodollisen tutkintamenettelyn aloittamista koskeva päätös sisältää komission alustavan arvion ehdotetun toimenpiteen tukiluonteesta ja syyt, jotka synnyttävät epäilyn sen soveltuvuudesta yhteismarkkinoille.

Komission on tehtävä tällainen aloittamispäätös, ellei se ole alustavassa tutkinnassa vakuuttunut siitä, että kyseinen toimenpide soveltuu yhteismarkkinoille, mistä seuraa, että unionin yleisen tuomioistuimen harjoittaman aloittamispäätöstä koskevan laillisuusvalvonnan on välttämättä oltava rajoitettua siten, että jos kantajat riitauttavat komission arvion riidanalaisen toimenpiteen luokittelemisesta valtiontueksi, unionin tuomioistuinten valvonta rajoittuu sen tutkimiseen, onko komissio tehnyt ilmeisiä arviointivirheitä.

(ks. 57, 58, 60 ja 61 kohta)

4. Mahdollisuus vedota luottamuksensuojan periaatteeseen on kaikilla henkilöillä, joille unionin toimielimen toiminnan vuoksi on syntynyt perusteltuja odotuksia, jotka perustuvat toimielimen antamiin täsmällisiin vakuutteluihin. Sen sijaan silloin, kun huolellinen ja harkitseva taloudellinen toimija voi ennakoida sellaisen unionin toimenpiteen toteuttamisen, joka voi vaikuttaa sen etuihin, se ei voi vedota tähän periaatteeseen, kun tällainen toimenpide toteutetaan.

Valtiontukiasiassa luottamuksensuojan periaatetta saatetaan loukata, jos komissio muuttaa arviointiaan toimenpiteestä pelkästään perustamissopimuksen valtiontukisääntöjen tiukemman soveltamisen perusteella. Tällaisessa tilanteessa kantajat voivat olettaa, että päätöksessä, jossa komissio peruuttaa aiemman kantansa, annetaan niille riittävästi aikaa, jotta ne voivat ottaa tämän kannan muutoksen tosiasiallisesti huomioon.

Kyseinen tilanne on kuitenkin erotettava tilanteesta, jossa komissio ei riidanalaisessa päätöksessä aseta kyseenalaiseksi arviointiaan aikaisemmassa päätöksessä tutkitusta toimenpiteestä vaan esittää epäilyksiä kyseisestä toimenpiteestä yhtäältä sen aikaisemmassa päätöksessä esittämien toteamusten soveltamisajan rajallisuuden vuoksi, sillä ne liittyivät tietyllä hetkellä vallinneisiin olosuhteisiin, ja toisaalta kyseisen päätöksen kohteena olleeseen toimenpiteeseen tehtyjen muutosten vuoksi. Tällaisessa tilanteessa aikaisempi päätös ei voi synnyttää perusteltua luottamusta siihen, että komission siinä esittämät toteamukset voitaisiin laajentaa koskemaan uutta rahoitustapaa.

(ks. 71–74 kohta)

5. EY 253 artiklan mukaisen perusteluvelvollisuuden täyttymistä on arvioitava asiaan liittyvien olosuhteiden perusteella, joita ovat muun muassa toimenpiteen sisältö, esitettyjen perustelujen luonne ja se tarve, joka niillä, joille toimenpide on osoitettu tai joita se koskee suoraan ja erikseen, voi olla saada selvennystä tilanteeseen.

Komissio voi toimenpiteen, jota ei ole aikaisemmin tutkittu, alustavan tutkinnan vaiheessa rajoittua esittämään asiaan liittyvät oikeudelliset seikat ja tosiseikat lyhyesti, alustavan arvion kyseisestä valtion toimenpiteestä sen tukiluonteen arvioimiseksi sekä syyt, joiden johdosta oli syytä epäillä toimenpiteen soveltuvuutta yhteismarkkinoille.

(ks. 96 ja 102 kohta)

6. Ainoastaan se, että toimenpide, jonka ei ole katsottu merkitsevän tukea, on edelleen käytössä, mahdollisesti sen käyttöön ottamisesta annetun säännöksen voimassaolon pidentämisen seurauksena, ei voi muuttaa sitä valtiontueksi ja tarkemmin sanottuna uudeksi tueksi. Jos sen sijaan kyseisen toimenpiteen sisältöä on muutettu, se voidaan tutkia ainoastaan uusia tukia koskevien sääntöjen perusteella.

(ks. 110–112 kohta)

7. Voimassa olevan tai uuden valtiontuen käsite liittyy objektiiviseen tilanteeseen eikä voi olla riippuvainen toimielinten toiminnasta tai lausumista.

(ks. 125 kohta)